Urmareste Modifică dimensiunea fontului: Play

Bucureşti, 21 apr /Agerpres/ - Preşedintele interimar al PNL Bucureşti, Cătălin Predoiu, a declarat, joi, că nu cunoaşte amănunte legate de un dosar disjuns din "Gala Bute", care l-ar viza, şi a adăugat că, din câte ştie din presă, la procurori a ajuns o plângere penală făcută de Corpul de control al premierului Victor Ponta, un ''jurist remarcabil'', dar care nu a citit corect documentele.



"Din câte am luat la cunoştinţă din presă, acel dosar de care spuneţi dvs. este un număr de dosar ca urmare a sesizării Corpului de control al domnului Victor Ponta, un jurist remarcabil, un politician echilibrat şi integru 100%, care a descoperit în arhivele Guvernului o serie de documente care, citite corect, i-ar fi demonstrat că atât eu, cât şi domnul Ialomiţianu am îndreptat o hotărâre, care, iniţial, nu era tocmai în regulă din punct de vedere al tehnicii legislative. Cum domnul Ponta are vaste cunoştinţe juridice, încununate cu un doctorat, nu a citit corect acele documente şi nu a înţeles că este vorba de un demers pozitiv, pe care eu şi domnul Ialomiţianu l-am făcut, a interpretat invers. Şi atunci a pus şeful Corpului de control să ne facă o plângere penală. Era absolut firesc ca instituţia căreia i s-a adresat să dea un număr de dosar. Dacă, repet, ce văd eu pe manşeta unei televiziuni, din câte ştiu apropiată de domnul Ponta, a domnului Ghiţă, e corect", a explicat Cătălin Predoiu, după validarea sa în BPN al PNL drept candidat la Primăria Capitalei.



El a fost întrebat dacă îi este teamă în ceea ce priveşte candidatura sa de un dosar disjuns din "Gala Bute". "Nu ştiu care e situaţia acolo. Codul de procedură penală permite procurorilor să se dumirească dacă e o cauză penală serioasă sau nu", a spus Predoiu.



În opinia acestuia, "numai cine ştie că a făcut rele se simte apăsat de ideea că stă de vorbă cu justiţia".



"Eu am lucrat în sistemul judiciar, de o parte şi de alta, hai să spunem, a baricadei. Am fost şi avocat, după aceea am reprezentat sistemul judiciar în calitate de ministru, cunosc foarte bine că există suficient profesionalism acolo ca hârtiile să fie mai bine citite decât poate domnul Ponta", a arătat Predoiu. AGERPRES/(A - autor: Daniel Florea, editor: Georgiana Tănăsescu)